Covid-19-gevalle in SA nou op 85; uitslae van Wuhan-groep bekend(Argieffoto: pixabay) Die minister van gesondheid, dr. Zweli Mkhize, het Dinsdagaand laat aangekondig Suid-Afrika het nou 85 bevestigde gevalle van die nuwe koronavirus, oftewel Covid-19. Dit is ŉ styging van 23 gevalle sedert die vorige aankondiging ŉ enkele dag tevore gedoen is. Die meeste van die nuwe gevalle, altesame 14, is in Gauteng aangemeld. Vier van die Gautengse pasiënte – drie vroue en ŉ man – wat die virus opgedoen het, het geen internasionale reisgeskiedenis nie, het Mkhize gesê. Die getal bevestigde nuwe gevalle in KwaZulu-Natal staan op vier. Twee van die gevalle is kinders. ŉ Vyfjarige seuntjie en ŉ driejarige seuntjie – albei sonder enige internasionale reisgeskiedenis – het positief vir die virus getoets. In die Wes-Kaap is vyf nuwe gevalle bevestig. Hulle sluit in ŉ driejarige seuntjie wat na die Verenigde Koninkryk gereis het. “Dit is noemenswaardig dat daar agt voorvalle van plaaslike oordrag is. Ek moet die publiek ook inlig dat daar ŉ bespreking met klinici, epidemioloë en viroloë was oor wanneer ons as regering die uitslae aan die publiek moet bekend maak. “Dié kenners het die kwessie van ŉ etiese verpligting geopper om die pasiënte in te lig sodra hul toetsuitslae beskikbaar is,” het Mkhize gesê. “Dit beteken dus sodra ŉ bevestigende toets in ŉ staatslaboratorium gedoen is, is die pasiënte reeds oor hul aanvanklike toetsuitslae ingelig. Dié verduideliking is belangrik omdat die regering aangekondig het dat alle positiewe toetsuitslae ook deur staatslaboratoriums en die Nios [Nasionale Instituut vir Oordraagbare Siektes] bevestig gaan word.” Mkhize het gesê waar toetsuitslae verskil, sal ŉ aankondiging gedoen word oor die spesifieke uitslag wat aanvanklik aangekondig is, tesame met die uitslag van die bevestigende toetse. “Ons respekteer die feit dat private laboratoriums die kapasiteit het om toetse te doen en uitslae uit te reik, maar ons bedoeling is om te verseker die inligting en uitslae wat aan die publiek verskaf word, is geloofwaardig.” The Ranch Hotel in Polokwane. (Foto: Google) Toetsuitslae van Wuhan-groep Die minister het ook aangekondig dat nie een van die groep Suid-Afrikaners wat die afgelope naweek vanuit Wuhan, China, na Suid-Afrika gerepatrieer is, positief vir Covid-19 getoets het nie. “Ons gaan voort om hulle vir die voorgeskrewe tydperk in kwarantyn te hou en sal daarna begin met die proses om hulle met die gemeenskap te herenig.” Die groep word by die luukse The Ranch Hotel in Limpopo in isolasie gehou waar lede van die polisie en die weermag hulle bewaak om te verseker dat hulle nie met enigiemand anders in kontak kom nie.